stanford-oval/wikipedia huggingface dataset:
Poliittinen väkivalta
Tekijät

Valtion harjoittamaa poliittista väkivaltaa toteuttavat usein armeija tai poliisi, ja siihen voi kuulua mielenosoitusten tukahduttamista, kidutusta ja joukkomurhia.
Ei-valtiollisten toimijoiden suorittama poliittinen väkivalta voi olla hyvin järjestäytynyttä, tai järjestäytymätöntä, kuten katumellakat. Aiemmin ei-valtiollista poliittista väkivaltaa harjoittivat järjestöt kuten Irlannin tasavaltalaisarmeija, baskien ETA, Punaiset prikaatit ja Punainen armeijakunta. Järjestöillä on kyky toteuttaa monimutkaisia väkivallantekoja, jotka vaativat useiden tekijöiden koordinoitua toimintaa. Vaikka kaikkein tuhoisimmat terrori-iskut ovatkin edelleen järjestöjen ja ryhmien käsialaa, 2000-luvulla päävastuu väkivallanteoista on siirtynyt yksin toimiville aktivisteille, koska heitä poliisin on vaikeampi pysäyttää kuin järjestöjä. Moni yksinäinen toimija saattaa jäljitellä jonkin järjestön väkivaltaa, tai saada väkivallattomasti ja lain puitteissa toimivalta järjestöltä rohkaisua.
Suomessa

Sisäministeri Heikki Ritavuori murhattiin poliittisista syistä vuonna 1922. Myöhemmin poliittisia sabotaaseja ovat harjoittaneet esimerkiksi uusnatsi Pekka Siitoimen lähipiiri 1970-luvulla, eläinaktivistit 1990-luvulla ja anarkistit 2010-luvulla, ja henkilöön kohdistuvaa väkivaltaa skinheadit 1990-luvulla ja Suomen vastarintaliike 2010-luvulla. Turkin suurlähetystöä vastaan tehtiin tuhopolttoisku vuonna 2008. Moni suomalainen poliitikko on 2020-luvulla joutunut pahoinpitelyn tai uhkailun kohteeksi. Suomen ensimmäiseksi terrori-iskuksi on kutsuttu Turun puukkoiskua 2017.
Vuonna 2022 julkaistussa kyselytutkimuksessa kaksi prosenttia suomalaisista kertoi hyväksyvänsä fyysisen väkivallan omien poliittisten tavoitteidensa ajamiseksi.
O. J. Tuulio

O. J. Tuulio 1920-luvun alussa.
Oiva Johannes Tuulio (vuoteen 1933 Tallgren; 17. tammikuuta 1878 Pyhäjärvi Ul – 21. kesäkuuta 1941 Helsinki) oli suomalainen kielentutkija ja Helsingin yliopiston professori. Vuonna 1907 hänestä tuli Helsingin yliopiston ensimmäinen espanjan kielellä väitöksensä tehnyt tohtori. Tuulio oli Satakuntalaisen osakunnan inspehtori vuosina 1931–1934.
Elämäkerta

Tuulion vanhemmat olivat rovasti Ivar Markus Tallgren ja Jenny Maria Montin. Hänen sisarensa oli esseisti ja kriitikko Anna-Maria Tallgren ja veljensä arkeologian professori Aarne Michael Tallgren. Tuulio pääsi ylioppilaaksi Turun suomalaisesta klassillisesta lyseosta 1896 ja valmistui filosofian kandidaatiksi 1901 sekä lisensiaatiksi ja tohtoriksi 1907.
Tuulio työskenteli Helsingin suomalaisen normaalilyseon latinan kielen opettajana 1906–1907, vt. lehtorina 1909–1910 ja ranskan kielen opettajana 1910–1911. Hän toimi Helsingin yliopiston eteläromaanisten kielten dosenttina 1910–1928 ja yliopiston historiallis-kielitieteellisen laitoksen amanuenssina 1920–1935.  Hän oli eteläromaanisten kielten ylimääräinen professori vuodesta 1928 alkaen.
Tuulio oli Suomalaisen kirjallisuuden edistämisrahaston kaunokirjallisuuden osaston jäsen vuodesta 1911, Nykysuomen sanakirjan neuvottelukunnan jäsen 1929–1935 sekä Suomen itämaisen seuran johtokunnan jäsen 1933–1935 ja seuran varapuheenjohtaja vuodesta 1935. Hän avusti Neuphilologische Mitteilungen -lehteä 1913–1923 ja toimitti espanjankielistä Revista Comercial de Finlandia -lehteä vuodesta 1938.
Tuulio oli naimisissa vuodesta 1917 filosofian tohtori, kirjailija Tyyni Maria Haapasen (tunnetaan paremmin nimellä Tyyni Tuulio) kanssa. Heillä oli kolme lasta, joista vanhin Jaakko Marcus Ilmari Tuulio kaatui jatkosodassa.
Teoksia

Estudios sobre la Gaya de Segovia, väitöskirja. 1907
Sur la rime italienne. 1908
Glanures catalanes et hispano–romanes I–IV. 1911–1914
Les poèsies de Rinaldo d'Aquino. 1917
Survivanee araboromane du Catalogue d'étoiles de Ptoléimée. 1928
Indrisi, la Finlande et les autres pays baltiques orientaux. 1930 (A.M. Tallgrenin kanssa)
Du nouveau sur Idrisi. 1936
"Satakunnan vanhin tunnettu paikannimi", Satakunta X.  Satakuntalainen osakunta, Porvoo 1936.
Ibn Quzman, éd ecrit. 1941
Aiheesta muualla

Riikonen, H. K.: / Tuulio, Oiva (1878–1941). Kansallisbiografia-verkkojulkaisu (maksullinen).  4.5.2001. Helsinki:  Suomalaisen Kirjallisuuden Seura.
Oiva Tuulio Helsingin yliopiston humanistisen tiedekunnan 375 humanistia -sivustolla
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Espanja  Saksa  Israel  Suomi (KANTO)  Yhdysvallat  Alankomaat  Vatikaani 
Tieteilijät:  CiNii 
Henkilöt:  Deutsche Biographie  DDB  Kansallisbiografia  Uppslagsverket Finland  Biografiasampo  Ylioppilasmatrikkeli 1853–1899 
Muut:  IdRef
Mika Tommola

Mika Tommola (s. 13. marraskuuta 1960 Helsinki) on suomalainen toimittaja, joka tunnetaan varsinkin MTV3:n Kymmenen Uutisten loppukevennyksistä.
Elämä ja ura

Tommola valmistui ylioppilaaksi Helsingin Saksalaisesta koulusta ja opiskeli journalistiikkaa Svenska social- och kommunalhögskolanissa. Hän aloitti kesätoimittajana MTV:llä vuonna 1984. Hän työskenteli ulkomaantoimittajana vuodesta 1990, mutta siirtyi kotimaantoimitukseen 1990-luvun lopulla. Tommola on työskennellyt myös stuerttina Finnairilla.
Tommolan isä oli ulkomaankirjeenvaihtaja ja uutistenlukija Esko Tommola.
Elämä ja ura > Pahoinpitelytuomio

Lokakuussa 2024 sekä Tommola että hänen vaimonsa tuomittiin toistensa kahdesta pahoinpitelystä sakkorangaistuksiin, Tommolalle tuomittiin 60 ja vaimolle 40 päiväsakkoa. Pahoinpitelyt olivat tapahtuneet vuosina 2022 ja 2023 puolisoiden välisten riitojen yhteydessä. Tuomiot ovat lainvoimaiset.
Saab 29 Tunnan

| Saab J 29 F |
| --- | --- |

Tyyppi:  hävittäjä
Valmistaja:  Saab
Miehistö:  1
Ensilento:  1. syyskuuta 1948
Valmistusmäärä:  661 kpl (1951-1956); J 29A 224 kpl, J/A 29B 361 kpl, S 29C 76 kpl kpl
Mitat
Pituus:  10,20 m m
Kärkiväli:  11,00 m m
Korkeus:  3,70 m m
Siipipinta-ala:  24,0 m² m²
Lentomatka:  1 300 km km
Tyhjäpaino:  4 845 kg kg
Voimanlähde
Koneisto:  RM 2B (De Havilland Ghost 50)
Teho:  27,5 kN)
Aseistus
Aseistus:  4 x 20 mm tykkejä  raketteja  2 pommia  2 x AIM-9B Sidewinder lämpöhakuinen ohjus
Saab 29 Tunnan
Saab 29 Tunnan on ruotsalainen suihkuhävittäjä. Konetta on kutsuttu sen rungon muodon mukaan "tynnyriksi" tai "lentäväksi tynnyriksi".
Tausta

Saab J 29 Tunnan
Saab J 29B Tunnan
Toisen maailmansodan loputtua Ruotsin ilmavoimat hankki englantilaisia De Havilland Vampire -hävittäjäkoneita. Saab käynnisti oman tutkimuksen suihkuhävittäjästä.
Ruotsi sai Sveitsin kautta saksalaisten sodan aikaista aerodynaamista tietotaitoa, jonka avulla se lähti suunnittelemaan nuolisiipistä konetta. Tietotaitoa toivat myös Saksasta palaavat ruotsalaiset insinöörit ja Saksasta Ruotsiin tulleet saksalaiset insinöörit.
Tunnanista tehtiin neljä prototyyppiä. Koneen ensilento tapahtui 1. syyskuuta 1948. Koneita valmistettiin 1951–1956 kaikkiaan 661 kappaletta:
224 kpl versiota J 29A (hävittäjä)
361 kpl J/A 29B -versiota (hävittäjäpommittaja)
76 kpl S 29C-versiota (tiedustelu)
30 Tunnania myytiin Itävaltaan 1960-luvun alussa. Ruotsin ilmavoimat käyttivät Tunnania vuoteen 1976 asti. Tunnania käytettiin YK:n palveluksessa Kongon kriisin aikana 1961–1963 sotatoimissa.
Aiheesta muualla

Wikimedia Commonsissa on kuvia tai muita tiedostoja aiheesta .
Saab 29 Tunnan
Greg Goebel: SAAB 29 Tunnan
J 29 - SAAB 29 ”Flygande tunnan” (1951-1976)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Käännös suomeksi
Horn (suku)

Horn-suvut olivat Suomen keskiajalta lähtien Suomen vaikutusvaltaisimpia aatelissukuja.
Suomalainen Horn-suku jakaantuu kolmeen haaraan, joiden täydelliset Ruotsin ritarihuoneeseen rekisteröidyt nimet ovat seuraavat:
Horn af Åminne, ns. Joensuun sukuhaara. Elää kreivillisenä sukuna nro 92.
Horn af Kanckas, ns. Kankaisten sukuhaara. Sammunut.
Horn af Björneborg, Horn af Kanckaksen kreivillinen sukuhaara, Porin kreivit. Sammunut.
Horn af Marienborg, Horn af Kanckaksen vapaaherrallinen sukuhaara, Liivinmaan Alūksnen (ruots. Marienborg) vapaaherrat. Sammunut.
Horn af Ekebyholm, Horn af Kanckaksen eräs vapaaherrallinen, myöhemmin kreivillinen sukuhaara. Sammunut.
Lisäksi Ruotsissa on Horn-nimellä tunnettuja aatelissukuja:
Horn af Rantzien, vaikutti Suomessa jo keskiajalla ja on sukua yllä mainituille Horneille avioliittojen kautta. Suvun jäseniä elää Ruotsissa.
von Horn, Pommerilainen aatelissuku, joka tuli Ruotsiin 1600-luvulla.
Suomessa elää Horn-nimeä kantavia henkilöitä, jotka eivät kuulu yllä mainittuihin sukuihin eivätkä ole aatelisia.lähde?
Suomalaisten Horn-sukujen kantaisä

Suomalaisen Horn suvun kantaisänä pidetään 1381–1415 mainittua asemies Olof Matssonia, Varsinais-Suomesta. Hän oli yksi niistä rälssimiehistä, jotka 1386 sinetöivät erään laamanninvaalikirjeen. Hän kantoi sinettinsä vaakunakilvessä suvussa käytettyä sarvi-tunnusta jo 1381. Olof Matsson omisti maata Paimion Sattialassa mutta asui Halikossa. Hänen asuinkartanonsa saattoi tuolloin olla Joensuun kartano (Åminne).
Olof Matssonin vaimo on oletettavasti Katariina Olavintytär (Catarina Olafsdotter). Olofilla oli viisi tunnettua poikaa.
Jöns Olofsson (1420–1436), asemies, joutui riitaan balttilaisen aatelismiehen Hans Dalhusenin kanssa. Tämä aloitti Jönsia vastaan yksityissodan ja poltti hänen kartanonsa Halikossa. Jöns Olofsson oli Söderköpingin herrainpäivillä lokakuussa 1436. Jöns Olofssonin vaimon nimeä ei tiedetä. 1440-luvulla hänet surmasi varsinaissuomalainen rälssimies Gödik Gödikinpoika Fincke, joka säilytti henkensä sopimalla 1447 suvun kanssa korvauksista ja lahjoittamalla Turun tuomiokirkolle tilan Sauvosta.
Mathias Olaus (1438–1448), pappi, nousi Uppsalan tuomiorovastiksi 1438–1448.
Petrus Olaus (1447–1448), pappi, Nauvon kirkkoherra, ja hän oli mahdollisesti sama Petrus Olaus, joka toimi Turussa 1434 keisarillisena notaarina ja joka piti Uppsalan hiippakunnan pappismiehenä hallussaan Korppoon kirkkopitäjää.
Jakob Olofsson (1439–1448), asemies, omisti tiloja Halikossa, Perniössä ja Mynämäellä, mutta hänen ei tiedetä hoitaneen julkisia tehtäviä. Jakob Horn otti osaa Turun kokoukseen 1439, missä Suomen aateliset ja "hyvät miehet" käsittelivät "valtakunnalle tähdellisiä asioita" eli hyväksyivät Kaarle Knutson Bonden valtakunnanhoitajaksi. Tämä sukuhaara sammui miehen puolelta 1540-luvulla. Jakob Olofssonin tyttäristä tunnetaan Birgitta-niminen nunna ja Cecilia, jonka aviomies Porvoon kuninkaankartanon vouti Tuve Månsson käytti Natt och Dag-suvun vaakunaa. Hän toimi Porvoon läänin voutina 1470 ja 1480.
Henrik Olofsson (1407–1448), asemies, Joensuun kartanon herra. Hän sai Suomessa käyneeltä kuningas Eerik XIII Pommerilaiselta vuonna 1407 verovapauden tiloihinsa. Hän teki suvun kannalta merkittävän naimakaupan naidessaan Turun linnanpäällikön Klas Lydekesson Djäknin tyttären Cecilian. Hornit saivat avioliiton kautta useita tiloja, muun muassa Kankaisten kartanon Maskusta, sekä vaikutusvaltaa.
Klas Henrikssonin (Horn) jälkeläiset

Hornien laaja suku polveutuu edellä mainitun Henrik Olofssonin pojasta, Klaus Henrikinpoika Hornista (noin 1440–1520), Etelä-Suomen laamanni ja valtaneuvos sekä Viipurin linnan komentaja, joka oli kaksi kertaa naimisissa. Hänen ensimmäisestä avioliitostaan laamanni Kristiern Frillen tyttären Kristinan kanssa syntyivät:
Krister Klasson (k. 1520), josta sai alkunsa Hornien Joensuun sukuhaara, Horn af Åminne.
Birgitta Klasson, joka meni naimisiin Hevonpään herran, asemies Peder Nilssonin (Jägerhorn af Spurila) kanssa (mainitaan 1500).
Margareta Clasdotter, joka meni naimisiin tuomari Jöns Andersson Garpin (1484–1510) kanssa.
Klas Henrikssonin toisesta avioliitosta Vehkalahden perijättären Kristina Jakobsdotter Salmenkylän kanssa syntyi:
Henrik Klasson (1512–1595), josta sai alkunsa Hornien Kankaisten sukuhaara, Horn af Kanckas.
Kirjallisuutta

Osmo Durchman: Ätten Horns ättlingar inom furstehus. Genos 5 (1934), s. 137-165
Osmo Durchman: Ätten Horns ättlingar inom furstehus. Kompletterande ascentorier särskilt genom baltiska ätter. Genos 6 (1935), s. 125-156
Osmo Durchman: Ätten Horns ättlingar inom furstehus, Corrigenda.  Genos 7 (1936), s. 104
Ostrozky

Ostrozky (puol. Ostrogski) oli Puola-Liettuan ajan huomattava ukrainalainen ortodoksinen ruhtinassuku. Useimmat tutkijat uskovat sen polveutuvan Rurikin dynastian Turiv-Pynsk -sukulinjasta. Suku on saanut nimensä Ostrohin kaupungin mukaan.
Suvun jäseniin kuuluvat muun muassa:
Konstanty Wasyl Ostrogski (k. 1608), marsalkka, Ostrohin akatemian perustaja
Zofia Tarnowska (1534– 1570), edellisen puoliso
Janusz Ostrogski (1554–1620), voivodi ja Krakovan linnanherra
Aleksander Ostrogski (1571–1603), voivodi
Zofia Ostrogska (1595–1662), Stanisław Lubomirskin puoliso
Sananda Maitreya

Maitreya Haarlemissa vuonna 2003.
Sananda Francesco Maitreya (s. Terence Trent Howard, 15. maaliskuuta 1962 New York, Yhdysvallat), 2000-luvun alkuun saakka taiteilijanimeltään Terence Trent D’Arby, on yhdysvaltalainen laulaja-lauluntekijä. Hän saavutti 1980-luvun lopulla menestystä soul-tyylisellä esikoisalbumillaan Introducing the Hardline According to Terence Trent D’Arby (1987).
Varhainen elämä

Terence Trent Howard syntyi 15. maaliskuuta 1962 Manhattanilla New Yorkissa. Hänen sukunimekseen tuli D’Arby kun hänen äitinsä meni uudelleen naimisiin.
D’Arby palveli Yhdysvaltain armeijassa Frankfurtissa, Länsi-Saksassa vuosina 1980–1983. Hän liittyi vuonna 1980 yhtyeeseen nimeltä Touch. Yhtye julkaisi albumin Love On Time vuonna 1984, ja D’Arby lauloi siinä vakituisesti vuoteen 1986. Hän liittyi vuonna 1986 Lontoossa soul- ja funkyhtye The Bojangelsiin. Hän teki levytyssopimuksen samana vuonna ja pääsi New Musical Express -lehden kanteen otsikolla "Popin uusi prinssi".
Levytysura

D’Arbyn ensimmäinen albumi Introducing The Hardline According To Terence Trent D'Arby julkaistiin 1987. Albumi nousi listaykköseksi, ja myös sen singlet "If You Let Me Stay", "Wishing Well" ja "Sign Your Name" nousivat top-10:een. Tyyliltään D'Arbyn esikoisalbumi oli soulia, rockia, popia ja R&B:tä. Se toi mieleen Princen mutta oli karheampaa ja maanläheisempää.  D’Arby nimettiin parhaan uuden artistin Grammy-palkintoehdokkaaksi 1988.
D'Arbyn seuraavat albumit Neither Fish nor Flesh (1989), Symphony or Damn (1993) ja TTD's Vibrator (1995) eivät nousseet esikoisalbumin kaltaisiksi menestyksiksi. Vuonna 1999 D'Arby esiintyi Sydneyssä INXS-yhtyeen solistina ja televiosiosarjassa Shake, Rattle and Roll laulaja Jackie Wilsonin roolissa.
D’Arby julkaisi seuraavan albuminsa Wildcard vuonna 2001 ensin itsenäisesti ja seuraavana vuonna uudelleen. Hän vaihtoi viralliseksi nimekseen Sananda Maitreya ja julisti Terence Trent D’Arbyn kuolleeksi. Hän muutti vakituisesti Milanoon 2002 ja meni naimisiin italialaisen arkkitehdin Francesa Franconen kanssa. Hän jatkoi musiikin tekemistä ja julkaisi sitä lähinnä oman www-sivustonsa kautta, joskus myös CD-muodossa. Tyylillisesti ja vaikutteiltaan Maitreyan 2000-luvulla julkaisema musiikki on ollut monipuolista.
Diskografia

Introducing the Hardline According to Terence Trent D’Arby (1987)
Neither Fish Nor Flesh (1989)
Symphony or Damn (1993)
TTD’s Vibrator (1995)
Wildcard (2001)
Angels and Vampires, Volume 1 (2005)
Angels and Vampires, Volume 2 (2006)
Nigor Mortis (2009)
The Sphinx (2011)
Return to Zooathalon (2013)
Étienne Baluze

Étienne Baluze
Étienne Baluze (1630−1718) oli ranskalainen historioitsija. Hän tuli 1667 Colbertin kirjastonhoitajaksi, 1670 kanonisen oikeuden professoriksi Collège royaliin. Hän joutui Ludvig XIV:n epäsuosioon, ja hänet karkotettiin Pariisista 1710, koska hän oli liittänyt teokseensa Histoire généalogique de la maison d’Auvergne asiakirjoja, jotka tukivat La Tour d'Auvergnen suvun perintövaatimuksia Auvergnen kreivikuntaan. Hän sai 1713 luvan palata Pariisiin, mutta ei entiseen virkaansa. Baluze oli aikansa oppineimpia miehiä. Hän julkaisi arvokkaiden historiallisten teosten ohessa tärkeitä asiakirjakokoelmia, muun muassa Capitularia regum francorum. Hänen jälkeenjääneet muistiinpanonsa ovat olleet tyhjentymätön aarreaitta.
Jacob Trouba

| Jacob Trouba |
| --- | --- |

Henkilötiedot
Syntynyt: 26. helmikuuta 1994 (ikä 30) Rochester, MI
Kansalaisuus:   Yhdysvallat
Jääkiekkoilija
Pelipaikka:  puolustaja
Maila:  oikea
Pituus:  191 cm
Paino:  92 kg
Seura
Seura:  Anaheim Ducks
Sarja:  NHL
Pelinumero:  65
Pelaajaura
Pääsarjaura:  2013–
Aik. seurat:  Winnipeg Jets (NHL) New York Rangers (NHL)
NHL-varaus:  9. varaus, 2012 Winnipeg Jets
| Mitalit> Maa:   Yhdysvallat.Miesten jääkiekko.MM-kilpailut  | Mitalit> Maa:   Yhdysvallat.Miesten jääkiekko.MM-kilpailut  | Mitalit> Maa:   Yhdysvallat.Miesten jääkiekko.MM-kilpailut  | Maa:   Yhdysvallat> Miesten jääkiekko. |
| --- | --- | --- | --- |
|  Pronssia | Ruotsi & Suomi 2013 | jääkiekko |  |
| Nuorten MM-kilpailut  | Nuorten MM-kilpailut  | Nuorten MM-kilpailut  |  |
|  Kultaa | Venäjä 2013 | jääkiekko |  |
| U18 MM-kilpailut  | U18 MM-kilpailut  | U18 MM-kilpailut  |  |
|  Kultaa | Saksa 2011 | jääkiekko |  |
Jacob Trouba (s. 26. helmikuuta 1994, Rochester, Michigan) on yhdysvaltalainen jääkiekkoilija, pelipaikaltaan puolustaja. Hän edustaa Anaheim Ducksin joukkuetta.
Trouba on NHL-seura Winnipeg Jetsin ensimmäisen kierroksen varaus vuoden 2012 varaustilaisuudesta.
Ura

Trouba oli osana Yhdysvaltain mestarijoukkuetta vuoden 2013 nuorten MM-kisoissa. Lisäksi Trouba valittiin turnauksen parhaaksi puolustajaksi ja tähdistökentälliseen yhdessä turnauksen pakkiparinsa Jake McCaben kanssa.
Trouba teki NHL-uransa ensimmäisen maalin uransa ensimmäisessä ottelussa, lokakuussa 2013 Edmonton Oilersia vastaan.
Kesäkuussa 2019 Trouba kaupattiin New York Rangersiin vaihdossa tulevan varaustilaisuuden varausvuoroon.
Elokuussa 2022 Rangers nimesi Trouban kapteenikseen.
Joulukuussa 2024 Rangers kauppasi Trouban Anaheim Ducksiin vaihdossa Urho Vaakanaiseen ja neljännen kierroksen varausvuoroon vuoden 2025 varaustilaisuudessa.
Shareef Abdur-Rahim

Shareef Abdur-Rahim vuonna 2019.
Julius Shareef Abdur-Rahim (s. 11. joulukuuta 1976) on yhdysvaltalainen aktiiviuransa lopettanut koripalloilija. Hän aloitti NBA-uransa vuonna 1996 ja lopetti 12 kauden jälkeen syksyllä 2008.
Abdur-Rahim edusti NBA:ssa Vancouver Grizzliesia (1996–2001), Atlanta Hawksia (2001–2004), Portland Trail Blazersia (2004–2005) ja Sacramento Kingsiä (2005–2008). Yhdysvaltain maajoukkueen pelaajana hän voitti olympiakultaa Sydneyn 2000 olympialaisissa.
Abdur-Rahim on Aminah ja William Abdur-Rahimin kahdestatoista lapsesta toiseksi vanhin. Hän on muslimi, naimisissa ja kahden lapsen isä. Televisiossa hän on esiintynyt The Jamie Foxx Show'ssa.
Aiheesta muualla

Abdur-Rahim NBA:n virallisilla sivuilla (Arkistoitu – Internet Archive)
Yhdysvaltain joukkue – Kesäolympialaiset 2000
4 Smith |
5 Kidd |
6 Houston |
7 Mourning |
8 Hardaway |
9 Carter |
10 Garnett |
11 Baker |
12 Allen |
13 McDyess |
14 Payton |
15 Abdur-Rahim |
Valmentaja Tomjanovich
Strømsgodset IF

Strømsgodset IF on norjalainen jalkapalloseura Drammenista, Buskerudin läänistä. Seura on perustettu vuonna 1907. Strømsgodsetin miesten edustusjoukkue pelaa Norjan korkeimmalla sarjatasolla Eliteserienissä kaudella 2022. Se on voittanut Norjan mestaruuden kahdesti ja Norjan Cupin viidesti.
Historiaa

Strømsgodsetin kulta-ajat sijoittuvat 1970-luvulle, jolloin seura voitti ensimmäisen Norjan mestaruutensa ja juhli myös Norjan cupissa. Seuran viimeisin pokaali on vuodelta 1991, jolloin Strømsgodset kaatoi Norjan cupin finaalissa Rosenborgin 3–2.
Kaudella 2010 Strømsgodset palasi pokaalikantaan 19 vuoden tauon jälkeen, kun joukkue eteni Norjan cupin finaaliin kaataen siellä Follon 2–0.  2010-luvun menestys jatkui kaudella 2013, kun Ronny Deilan valmentama joukkue juhli Norjan liigamestaruutta 43 vuoden tauon jälkeen.
Strømsgodsetissa ovat urallaan pelanneet muun muassa Øyvind Leonhardsen, Jostein Flo ja André Bergdølmo.
Saavutukset

Norjan mestaruus (2): 1970, 2013
Norjan Cup (5): 1969, 1970, 1973, 1991, 2010
Hopeaa 1993, 1997
Entisiä päävalmentajia

1991  Tor Røste Fossen
2006–2007  Dag Eilev Fagermo
2088–2014  Ronny Deila
2015–2016  Bjørn Petter Ingebretsen
2016–6/2018  Tor Ole Skullerud
6/2018–5/2019  Bjørn Petter Ingebretsen
4/2021–2022  Bjørn Petter Ingebretsen
Aiheesta muualla

Virallinen sivu
| n k Jalkapallon Norjan mestarit |
| --- | --- |
Voittajat:  1938 Fredrikstad FK  1939 Fredrikstad FK  1948 SK Freidig  1949 Fredrikstad FK  1950 IF Fram Larvik  1951 Fredrikstad FK  1952 Fredrikstad FK  1953 Larvik Turn & IF  1954 Fredrikstad FK  1955 Larvik Turn & IF  1956 Larvik Turn & IF  1957 Fredrikstad FK  1958 Viking FK  1959 Lillestrøm SK  1960 Fredrikstad FK  1961 Fredrikstad FK  1962 SK Brann  1963 SK Brann  1964 FC Lyn Oslo  1965 Vålerenga Fotball  1966 Skeid Fotball  1967 Rosenborg BK  1968 FC Lyn Oslo  1969 Rosenborg BK  1970 Strømsgodset IF  1971 Rosenborg BK  1972 Viking FK  1973 Viking FK  1974 Viking FK  1975 Viking FK  1976 Lillestrøm SK  1977 Lillestrøm SK  1978 IK Start  1979 Viking FK  1980 IK Start  1981 Vålerenga Fotball  1982 Viking FK  1983 Vålerenga Fotball  1984 Vålerenga Fotball  1985 Rosenborg BK  1986 Lillestrøm SK  1987 Moss FK  1988 Rosenborg BK  1989 Lillestrøm SK  1990 Rosenborg BK  1991 Viking FK  1992 Rosenborg BK  1993 Rosenborg BK  1994 Rosenborg BK  1995 Rosenborg BK  1996 Rosenborg BK  1997 Rosenborg BK  1998 Rosenborg BK  1999 Rosenborg BK  2000 Rosenborg BK  2001 Rosenborg BK  2002 Rosenborg BK  2003 Rosenborg BK  2004 Rosenborg BK  2005 Vålerenga Fotball  2006 Rosenborg BK  2007 SK Brann  2008 Stabæk IF  2009 Rosenborg BK  2010 Rosenborg BK  2011 Molde FK  2012 Molde FK  2013 Strømsgodset IF  2014 Molde FK  2015 Rosenborg BK  2016 Rosenborg BK  2017 Rosenborg BK  2018 Rosenborg BK  2019 Molde FK  2020 FK Bodø/Glimt  2021 FK Bodø/Glimt  2022 Molde FK  2023 FK Bodø/Glimt 
| n k Eliteserien |
| --- | --- |
 Hallitseva mestari: Bodø
Joukkueet (2023):  Aalesunds FK  FK Bodø/Glimt  SK Brann  Hamarkameratene  FK Haugesund  Lillestrøm SK  Molde FK  Odds BK  Rosenborg BK  Sandefjord Fotball  Sarpsborg 08 FF  Stabæk Fotball  Strømsgodset IF  Tromsø IL  Viking FK  Vålerenga Fotball
Lari Kotilainen

Lari Kotilainen jakaa nimikirjoituksia Kirjastovirkailijapäivillä 2011
Lari Kotilainen (s. 2. tammikuuta 1974 Kuusjoki) on Helsingin yliopiston suomen kielen professori. Hän on opettanut suomea vieraana kielenä Kölnin, Uppsalan ja Helsingin yliopistossa. Sen lisäksi hän kirjoittaa lastenlaululyriikkaa sekä kolumneja, oppikirjoja ja tieteellisiä tekstejä.
Pamflettikirjassa Suomensuojelija hän muun muassa arvostelee englannin käyttöä yrityksissä työkielenä, koska vieraalla kielellä kommunikointi on hitaampaa ja aiheuttaa helposti väärinkäsityksiä. Kotilaista kutsutaan leikillisesti ”aggressiivitohtoriksi”, koska hän väitteli aggressiiviksi kutsutusta rakenteesta.
Kotilainen laulaa ja soittaa kitaraa lapsille suunnattua rockmusiikkia esittävässä Jytäjyrsijät-yhtyeessä.
Teokset

Kielen elämä. Suomen kieli eilisestä huomiseen. Helsinki: Siltala, 2016.
Suomensuojelija: Ohjekirja kielen pelastamiseen.  Helsinki:  WSOY, 2009.  ISBN 978-951-0-35446-9
L. K. & Katja Kokkarinen, Kaarina Nivala, Ammattiäikkä, 2009
Kiellon lumo. Kieltoverbitön kieltokonstruktio ja sen kiteytyminen. Helsinki: SKS 2007.
Konstruktioiden dynamiikkaa Helsingin yliopisto, 2007 (väitöskirja).
L. K. & Annukka Varteva, Mummonsuomi laajakaistalla, 2006.
Toimittaja

Verbit ja konstruktiot, toim. L. K. & Ilona Herlin. Helsinki: SKS, 2012.
Kielet kohtaavat, toim. L. K. & Jyrki Kalliokoski ja Päivi Pahta. Helsinki: SKS, 2009
Maailman vaikein kieli, toim. L. K. & Annukka Varteva (pakinakokoelma). Helsinki: SKS, 2002.
Aiheesta muualla

Lari Kotilainen 375 humanistia -sivusto 12.8.2015, Helsingin yliopiston humanistinen tiedekunta.
Lari Kotilainen, suomen kieli ja kirjasto Kirjastokaista-video.
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Suomi (KANTO)  Yhdysvallat  Ruotsi  Alankomaat 
Muut:  IdRef